**Annwyl fyfyrwyr,**

Mae'n debyg eich bod yn gwybod bod streic wedi bod ledled y Deyrnas Unedig yn ddiweddar mewn prifysgolion ynglŷn â phensiynau, cyflog, diogelwch swyddi, materion cydraddoldeb a llwyth gwaith. Diolch yn fawr i'r rhai ohonoch sydd wedi cynnig cefnogaeth i'ch tiwtoriaid ac sydd wedi anfon negeseuon at Is-ganghellor y Brifysgol Agored. Mae yna lwybr clir at ateb ar bensiynau, sy'n newyddion da. Yn anffodus, nid yw'r trafodaethau ar faterion eraill wedi bod yr un mor gynhyrchiol eto.

Oherwydd hynny, rhoddodd yr UCU wybod i’r prifysgolion fod boicot marcio ac asesu wedi'i drefnu o 20 Ebrill ymlaen.

Os ydych chi'n fyfyriwr rhyngwladol ac os gallai’ch statws o ran fisa ddibynnu ar gael eich graddau, yna cysylltwch ag ucu@open.ac.uk.

**1. Beth mae hyn yn ei olygu i chi**

Gallai boicotio gwaith marcio ohirio’r broses o gyflwyno marciau TMAs, graddau modiwlau a dyfarnu a dosbarthu graddau:

* Fydd eich tiwtoriaid ddim yn marcio nac yn dychwelyd TMAs. Gohirio yw hyn, nid canslo; bydd y Brifysgol Agored yn chwilio am diwtoriaid eraill i farcio’ch gwaith academaidd.
* Fydd EMAs ac arholiadau ddim yn cael eu marcio o fewn y cyfnodau amser arferol.
* Fydd y staff sy'n cymryd rhan yn y boicot ddim yn gwneud gwaith sy'n dilyn yn union ar ôl EMAs ac arholiadau, gan gynnwys paneli canlyniadau modiwlau. Mae hyn yn golygu y gall canlyniadau diwedd modiwl gael eu gohirio, a fydd hefyd yn gohirio dyfarniad graddau myfyrwyr sydd wedi cyrraedd y cam hwnnw.

**2. Sut byddwn ni’n parhau i'ch cefnogi**

* Boicot marcio yw hwn, nid boicot addysgu a dysgu.
* Yma yn y Brifysgol Agored, mae’n hadborth ni ar TMAs bob amser wedi cynnwys addysgu yn ogystal ag asesu. Roedden ni wedi cynnig y dylai’r tiwtoriaid gael dychwelyd aseiniadau gydag adborth addysgu ond heb farc (a fyddai wedi cael ei ddyfarnu pan gaiff yr anghydfod ei ddatrys). Yn anffodus, gwrthododd y brifysgol y cynnig hwn er gwaethaf ein dadl ni y byddai diffyg adborth yn niweidiol i lawer o fyfyrwyr. Mae hyn yn golygu y bydd y boicot hefyd yn golygu gohirio’r adborth ar aseiniadau, nid y marciau yn unig.
* Bydd eich tiwtor a'ch Tîm Cefnogi Myfyrwyr ar gael fel arfer a bydd tiwtorialau'n mynd yn eu blaen fel y trefnwyd. Gall eich tiwtoriaid eich helpu i baratoi ar gyfer TMAs ac arholiadau ond efallai na fyddan nhw’n marcio’r rhain.

**3. Beth gallwch chi ei wneud**

* Rydyn ni’n deall y gallai'r sefyllfa hon beri anghyfleustra a straen. Os oes un ar gael ar gyfer eich modiwl, defnyddiwch y Gyfrifiannell Asesu (o’ch tudalen StudentHome, ewch i ‘online TMA/EMA service’ ac wedyn ‘predict your module result using the Assessment Calculator’)
* Daliwch i gofrestru ar gyfer eich modiwl nesaf yn ôl yr arfer.
* Rydyn ni'n deall os ydych chi'n ddig ynglŷn â’r anghydfod. Ninnau hefyd (mae’ch tiwtoriaid yn arbennig o ddig eu bod wedi cael eu hatal rhag rhoi adborth ar eich TMAs er gwaethaf y cynnig i wneud hynny drwy gydol y boicot) ac rydyn ni’n gwerthfawrogi'r gefnogaeth rydyn ni wedi'i chael. Gallwch chwarae rhan bwysig i newid cyfeiriad yr anghydfod hwn. Gallwch anfon neges e-bost at yr Is-Ganghellor (vice-chancellor@open.ac.uk) yn gofyn iddo negodi’n genedlaethol ar gyflogau, llwyth gwaith, staff eraill yn y brifysgol sy’n dal heb ddiogelwch.
* Gobeithio y gallwn ni, gyda'n gilydd, wella’ch amodau dysgu chi a'n hamodau gwaith ni.

Dymuniadau gorau gan holl aelodau’r UCU (gan gynnwys tiwtoriaid, timau modiwlau, timau cefnogi myfyrwyr a staff eraill y brifysgol)